Kui teie taotlus on edukas, sõlmitakse teiega rahastusleping ja te saate vastavalt taotluses kirja pandule ja jälgides Erasmus+ rahastusteegleid, asuda tegema projektikulutusi. Pärast lepingu allkirjastamist kantakse teie poolt märgitud pangakontole 80% teile määratud toetusest. Ülejäänud kuni 20% kantakse teile pärast projekti lõpparuande esitamist ja heakskiitmist.
Projekti ellu viima asudes tuletage kindlasti meelde ja järgige Noorteagentuuri poolt kirja pandud kvaliteedi kriteeriume. Sealt leiate häid soovitusi, et teie projekt oleks mõjus, nähtav, turvaline ja võimalikult arendav ja kasulik kõigile osapooltele.
Üldjuhul peaksite edaspidi tegutsema vastavalt tegevusprogrammile ja taotlusvormis kirja pandule. Siiski, suure tõenäosusega ei lähe kõik plaanikohaselt ja projektis tuleb ette muudatusi. Väga oluline on, et annaksite kohe, kui mõnest olulisest muutusest teadlikuks saate, sellest teada ka Noorteagentuuri konsultandile.
Kindlasti tuleb Noorteagentuuri konsultandiga eelnevalt nõu pidada, kui muudatused puudutavad grupiliikmete arvu, projekti kestust (kuna need muudavad üldjuhul ka projekti eelarvet), partnerite vahetamist, rahastust või sisulisi tegevusi.